Kɛ je blema tɔɔ nɛ Yehowa suɔ kaa weku tsuaa weku nɛ a bua a he nya konɛ a ha nɛ huɛ bɔmi nɛ ngɛ a kɛ Mawu a kpɛti ɔ kɛ suɔmi nɛ ngɛ mɛ nitsɛmɛ a kpɛti ɔ hu mi nɛ wa. (5 Mose 6:6, 7) Enɛ ɔ he je nɛ daa otsi ɔ, Yehowa Odasefohi a wekuhi hlaa ligbi kake ko nɛ a peeɔ kake kɛ jaa Mawu ɔ nɛ
E ji be nɛ weku ɔ kɛ hɛɛ mɛ kɛ suu Yehowa he haa. "Nyɛɛ hɛ nyɛ kɛ su Mawu he, nɛ e maa hɛ lɛ kɛ su nyɛ he." (Yakobo 4:8) Ke wa kase Yehowa suhi kɛ e ní peepeehi a he ní fitsofitso ngɛ e Munyu nɛ ji Baiblo ɔ mi ɔ, lɔ ɔ ma ha nɛ wa maa le lɛ saminya. Blɔ nɛ e yi kulaa nɛ wa maa gu nɔ kɛ je weku Mawu jami sisi ji, Baiblo ɔ nɛ wa ma wo wa gbi nɔ kɛ bla kɛ kane ɔ. Eko ɔ, wa ma nyɛ maa nyɛɛ daa otsi Baiblo kanemi he blɔ nya nɛ a to ngɛ Si Himi Kɛ Sɔmɔmi Ní Tsumi Kpe ɔ mi ɔ se. A ma nyɛ ma gba kuku ɔmɛ nɛ a maa kane ɔ kɛ ha nɔ tsuaa nɔ ngɛ weku ɔ mi, lɔ ɔ se ke a kane ta a, weku ɔ ma nyɛ ma bla kɛ susu nɔ́ nɛ a kase ngɛ Ngmami ɔ mi ɔ he.
E ji be nɛ weku mi bimɛ ɔmɛ kɛ hɛɛ mɛ kɛ suu a sibi a he. Ke hunomɛ kɛ yigbayi, kɛ fɔli kɛ a bimɛ bla kɛ kase Baiblo ɔ kaa weku ɔ, lɔ ɔ ma ha nɛ suɔmi nɛ ngɛ a kpɛti ɔ mi maa wa wawɛɛ. E sa nɛ e pee bua jɔmi kɛ tue mi jɔmi be, kɛ be nɛ nɔ tsuaa nɔ maa hyɛ blɔ ngɛ otsi ɔ mi. Fɔli ma nyɛ maa da jehahi nɛ a bimɛ ɔmɛ ye ɔ nɔ kɛ hla munyuhi nɛ maa ye bua a bimɛ ɔmɛ, eko ɔ, a ma nyɛ ma susu munyu komɛ nɛ ngɛ Hwɔɔmi Mɔ kɛ Awake! womi tɛtlɛɛ ɔmɛ a mi aloo níhi nɛ a ngɛ wa wɛbsaiti ɔ nɔ ngɛ jw.org ɔ he. A ma nyɛ maa tu haomi ko nɛ a bimɛ ɔmɛ kɛ kpe ngɛ sukuu kɛ bɔ nɛ a ma tsu he ní ha a he munyu. Mɛni he je nɛ nyɛ hyɛ we JW Broadcasting (tv.jw.org) ɔ nɔ nɔ́ ko konɛ pee se ɔ, nyɛ pee kake kɛ susu he ɔ? A ma nyɛ maa kase lahi nɛ a ma la ngɛ asafo mi kpehi a sisi ɔ, nɛ ke a gbe a weku Mawu jami ɔ nya a, a ma nyɛ ma bla kɛ nu nɔ́ ko bɔɔ kɛ jɔɔ a tsui he.
Ke weku mi bimɛ ɔmɛ tsuo ngɔ be klɛdɛɛ nɛ ɔ kɛ ja Yehowa daa otsi ɔ, lɔ ɔ ma ha a ti nɔ tsuaa nɔ ma ná Mawu Munyu ɔ kasemi he bua jɔmi, nɛ Mawu maa jɔɔ a mɔde bɔmi ɔ nɔ.
Mɛni he je nɛ wa toɔ be kɛ peeɔ weku Mawu jami ɔ?
Mɛni blɔ nɔ fɔli ma nyɛ ma ha nɛ be nɛ ɔ maa pee bua jɔmi be kɛ ha nɔ tsuaa nɔ ngɛ weku ɔ mi ngɛ?